3. การประกอบธุรกิจของแต่ละสายผลิตภัณฑ์

(1) ประเภทของธุรกิจ

(ก) กิจการนายหน้าซื้อขายหลักทรัพย์

  บริษัทหลักทรัพย์ เคจีไอ (ประเทศไทย) จำกัด (มหาชน)
  เป็นสมาชิกตลาดหลักทรัพย์แห่งประเทศไทย หมายเลข 13
  ให้บริการด้านการเป็นตัวแทนนายหน้าซื้อขายหลักทรัพย์แก่นักลงทุนทั้งในประเทศและต่างประเทศ
  และทั้งนักลงทุนบุคคลธรรมดาและสถาบัน โดยมีสำนักงานสาขาที่ให้บริการแก่นักลงทุนรวมทั้งสิ้น
  14 สาขา (ดูข้อมูลสาขาในหน้า 90) บริษัทฯมีทีมงานเจ้าหน้าที่การตลาด
  และเจ้าหน้าที่วิเคราะห์หลักทรัพย์ ที่มีประสบการณ์ พร้อมให้คำปรึกษาแก่นักลงทุน
  ทั้งทางด้านปัจจัยพื้นฐานและทางเทคนิค นอกจากนี้ ลูกค้ายังสามารถดูข้อมูลการซื้อขายหลักทรัพย์
  รายงานวิเคราะห์หลักทรัพย์ และข้อมูลความรู้ต่างๆ ได้ทางเว็บไซต์ของบริษัทฯที่
  www.kgieworld.co.th ซึ่งช่วยให้ลูกค้าสามารถตัดสินใจซื้อขายได้อย่างถูกต้อง ฉับไว
  และมีประสิทธิภาพ โดยในปี 2551 บริษัทฯมีปริมาณการซื้อขายหลักทรัพย์ อันดับ 11
  มีส่วนแบ่งตลาดร้อยละ 3.75

  สำหรับการซื้อขายหลักทรัพย์ ลูกค้าสามารถส่งคำสั่งซื้อขายผ่านเจ้าหน้าที่การตลาด
  หรือส่งคำสั่งซื้อขายด้วยตนเองทางอินเตอร์เน็ต ที่เว็บไซต์ของบริษัทฯที่
  www.kgieworld.co.th โดยอัตราค่าธรรมเนียมการซื้อขายผ่านเจ้าหน้าที่การตลาด ร้อยละ
  0.25 ส่วนค่าธรรมเนียมการซื้อขายหลักทรัพย์ทางอินเตอร์เน็ต ร้อยละ 0.15 -0.20

  การซื้อขายหลักทรัพย์ผ่านระบบอินเตอร์เน็ต

  บริษัทหลักทรัพย์ เคจีไอ (ประเทศไทย) จำกัด (มหาชน)
  เป็นหนึ่งในผู้นำของบริษัทหลักทรัพย์ที่ให้บริการซื้อขายหลักทรัพย์ผ่านอินเตอร์เน็ตทั้งการซื้อขายหลักทรัพย์และอนุพันธ์
  โดยลูกค้าสามารถดูข้อมูล Real time เพื่อติดตามความเคลื่อนไหวของราคา
  และสามารถส่งคำสั่งซื้อขายหลักทรัพย์ได้ตลอด 24 ชั่วโมง แม้แต่ในวันที่ตลาดหลักทรัพย์ปิดทำการ
  ผ่านโปรแกรม Streaming ซึ่งเป็นเทคโนโลยีจาก บริษัท เซ็ทเทรด ดอท คอม จำกัด
  ซึ่งช่วยให้การซื้อขายหลักทรัพย์ฯผ่านอินเตอร์เน็ตมีความสะดวกสบาย เสถียรภาพ
  และพรั่งพร้อมด้วยข้อมูลข่าวสารเพื่อช่วยในการตัดสินใจลงทุน
  อีกทั้งเรายังมีบริการเสริมซึ่งเป็นเทคโนโลยีขั้นสูงที่ช่วยให้ลูกค้าสามารถส่งคำสั่งซื้อขายหลักทรัพย์ผ่านโทรศัพท์มือถือ
  และ Pocket PC โดยสามารถดูข้อมูล และส่งคำสั่งซื้อขายได้ทุกที่ ทุกเวลา
  ทำให้ลูกค้ามั่นใจได้ว่าจะไม่พลาดข่าวสารการลงทุน ด้วยอัตราค่าคอมมิชชั่น เพียงร้อยละ 0.15
  (สำหรับบัญชีประเภทฝากเงิน) และร้อยละ 0.20 (สำหรับบัญชีประเภทหักบัญชีธนาคารอัตโนมัติ)

  บริษัทฯให้ความสำคัญกับการให้บริการด้วยคุณภาพเพื่อลูกค้าจะได้รับความพึงพอใจสูงสุด
  รวมถึงความสะดวกรวดเร็ว ถูกต้อง และแม่นยำ ทั้งนี้ ส่วนธุรกรรมอิเลคทรอนิคส์ได้ร่วมมือกับ
  บริษัท เซ็ทเทรด ดอท คอม จำกัด อย่างใกล้ชิดในการพัฒนาระบบการซื้อขาย
  เพื่อตอบสนองความต้องการของลูกค้าที่ซื้อขายผ่านระบบอินเตอร์เน็ตให้ได้มากที่สุด
  เรามีการจัดเตรียมรายงานการวิเคราะห์หลักทรัพย์แบบเจาะลึก
  ทั้งในด้านปัจจัยพื้นฐานและกลยุทธ์ทางด้านเทคนิค ซึ่งจัดทำโดยสถาบันวิจัยของเคจีไอ
  เพื่อเป็นเครื่องมือช่วยประกอบการตัดสินใจในการลงทุนสำหรับลูกค้า นอกจากนี้บริษัทฯ
  ยังมีการจัดอบรมและสัมนาเกี่ยวกับการซื้อ-ขายหลักทรัพย์
  และตราสารอนุพันธ์ผ่านระบบอินเตอร์เน็ต เพื่อให้ความรู้แก่ลูกค้าและนักลงทุนอีกด้วย

  หากท่านต้องการสอบถามข้อมูลเพิ่มเติม
  หรือสนใจเปิดบัญชีซื้อขายหลักทรัพย์ผ่านระบบอินเตอร์เน็ตกับบริษัทฯสามารถเข้าเยี่ยมชมเว็บไซต์ของบริษัทฯได้ที่
  www.kgieworld.co.th หรือ ติดต่อเจ้าหน้าที่ส่วนธุรกรรมอิเล็คทรอนิคส์ที่เบอร์ Hotline :
  02-658-8555 หรือ E-mail : ebusiness@kgi.co.th

ประเภทบัญชี

ลูกค้าทั้งที่ส่งคำสั่งผ่านเจ้าหน้าที่การตลาดของบริษัทฯ
และลูกค้าที่สั่งซื้อขายหลักทรัพย์ด้วยตนเองผ่านระบบอินเตอร์เน็ต (Internet)
สามารถเลือกเปิดบัญชีซื้อขายหลักทรัพย์กับบริษัทฯได้ 2 ประเภท คือ

(1) บัญชีซื้อขายหลักทรัพย์ด้วยเงินสด แบ่งเป็น 2 ประเภท ดังนี้

    1.  บัญชีเงินสด (Cash Account)
        เป็นบัญชีซื้อขายหลักทรัพย์ที่ลูกค้าสามารถซื้อขายหลักทรัพย์
        โดยวางหลักประกันขั้นต่ำร้อยละ 15 ตามเกณฑ์ของตลาดหลักทรัพย์แห่งประเทศไทย
        ซึ่งลูกค้าจะต้องชำระราคาค่าซื้อหลักทรัพย์ให้บริษัทฯภายใน 3 วันทำการ
        นับจากวันที่ซื้อหลักทรัพย์ และบริษัทฯจะส่งมอบค่าขายหลักทรัพย์ให้แก่ลูกค้าในวันทำการที่
        3 นับจากวันที่ขายหลักทรัพย์

    2.  บัญชีเงินสดแบบมีหลักประกันเต็มจำนวน (Cash Balance Account)
        เป็นบัญชีซื้อขายหลักทรัพย์ที่ลูกค้าสามารถซื้อหลักทรัพย์ได้ตามจำนวนเงินที่ลูกค้าวางไว้เป็นหลักประกันกับบริษัทฯเพื่อการชำระค่าซื้อหลักทรัพย์
        และเมื่อลูกค้ามีการขายหลักทรัพย์
        บริษัทฯจะเก็บรักษาค่าขายนั้นไว้ในบัญชีลูกค้าเพื่อกำหนดอำนาจซื้อต่อไป

(2) บัญชีเงินให้กู้ยืมเพื่อซื้อหลักทรัพย์ในระบบเครดิตบาลานซ์ (Credit Balance Account)
    เป็นบัญชีซื้อขายหลักทรัพย์ที่ลูกค้าสามารถกู้ยืมเงินเพื่อซื้อหลักทรัพย์จากบริษัทฯ
    โดยลูกค้าต้องวางเงินสด และ/หรือ หลักทรัพย์ เป็นหลักประกันการชำระหนี้ในอัตราส่วนขั้นต่ำ
    ร้อยละ 50 หรือไม่ต่ำกว่าอัตราที่ตลาดหลักทรัพย์กำหนด

บริษัทฯมีส่วนแบ่งตลาด มูลค่าการซื้อขายหลักทรัพย์แยกตามประเภทลูกค้า และแยกตามประเภทบัญชี
ในช่วง 3 ปีที่ผ่านมา ตามข้อมูลในตารางต่อไปนี้

+--------------------+--------+-----+--------+-------+--------+------+
| ม                  | 2551   | %   | 2550   | %     | 2549   | %    |
| ูลค่าการซื้อขายหลักทรัพย์ |        |     |        |       |        |      |
|                    | (ล     |     | (ล     |       | (ล     |      |
|                    | ้านบาท) |     | ้านบาท) |       | ้านบาท) |      |
+--------------------+--------+-----+--------+-------+--------+------+
| ตลาดหลักทรัพย์ฯ *     | 16,    |     | 17,    |       | 16,    |      |
|                    | 118.31 |     | 435.95 |       | 393.67 |      |
| บริษัทฯ *            |        |     |        |       |        |      |
|                    | 1,     |     | 1,     |       | 1,     |      |
| ส่วนแบ่งตลาดของบริษัทฯ | 208.45 |     | 458.82 |       | 293.00 |      |
| (%)                |        |     |        |       |        |      |
|                    | 3.75%  |     | 4.18%  |       | 3.94%  |      |
+--------------------+--------+-----+--------+-------+--------+------+
| แยกตามประเภทลูกค้า   | 377.06 | 31  | 459.91 | 31.53 | 197.46 | 1    |
|                    |        | .20 |        |       |        | 5.28 |
| - บัญชีลงทุนของบริษัทฯ  | 60.02  |     | 82.52  | 5.66  | 63.40  |      |
|                    |        | 4   |        |       |        | 4.90 |
| - กองทุนรวม         | 736.30 | .97 | 839.89 | 57.57 | 936.80 |      |
|                    |        |     |        |       |        | 7    |
| - ลูกค้าทั่วไป         | 35.07  | 60  | 76.50  | 5.24  | 95.34  | 2.45 |
|                    |        | .93 |        |       |        |      |
| - ลูกค้าต่างประเทศ    |        |     |        |       |        | 7.37 |
|                    |        | 2   |        |       |        |      |
|                    |        | .90 |        |       |        |      |
+--------------------+--------+-----+--------+-------+--------+------+
| รวม                | 1,     | 100 | 1,     | 1     | 1,     | 10   |
|                    | 208.45 | .00 | 458.82 | 00.00 | 293.00 | 0.00 |
+--------------------+--------+-----+--------+-------+--------+------+
| แยกตามประเภทบัญชี    | 1,     | 92  | 1,     | 93.70 | 1,     | 9    |
|                    | 122.21 | .86 | 366.91 |       | 190.72 | 2.09 |
| - เงินสด            |        |     |        | 6.30  |        |      |
|                    | 86.24  | 7   | 91.91  |       | 102.28 | 7.91 |
| -                  |        | .14 |        |       |        |      |
| เงิน                |        |     |        |       |        |      |
| กู้ยืมเพื่อซื้อขายหลักทรัพย์ |        |     |        |       |        |      |
+--------------------+--------+-----+--------+-------+--------+------+
| รวม                | 1,     | 100 | 1,     | 1     | 1,     | 10   |
|                    | 208.45 | .00 | 458.82 | 00.00 | 293.00 | 0.00 |
+--------------------+--------+-----+--------+-------+--------+------+

หมายเหตุ : * มูลค่าการซื้อขายได้รวมมูลค่าการซื้อขายทั้งตลาดหลักทรัพย์ฯและตลาดหลักทรัพย์ใหม่

นโยบายการรับลูกค้า

ประเภทของลูกค้าที่เปิดบัญชีกับบริษัทฯ มีดังนี้

1. บุคคลธรรมดา ทั้งสัญชาติไทยและต่างชาติ

2. นิติบุคคล ได้แก่

  - สถาบันการเงินในประเทศ ได้แก่ บริษัทเงินทุนหลักทรัพย์ ธนาคารพาณิชย์ บริษัทเงินทุน บริษัท

  ประกันภัย เป็นต้น

- สถาบันการเงินต่างประเทศ

- นิติบุคคลที่จดทะเบียนในประเทศไทย ได้แก่ ห้างหุ้นส่วนจำกัด หรือ บริษัทจำกัด

- นิติบุคคลที่จดทะเบียนในต่างประเทศ

การพิจารณารับลูกค้าในกรณีที่เป็นบุคคลธรรมดา บริษัทฯจะพิจารณาคุณสมบัติเบื้องต้นของลูกค้า
โดยจะพิจารณาจากการประกอบอาชีพ ถิ่นที่อยู่ อายุงาน รายได้ประจำ ฐานะการเงิน
และความสามารถในการชำระหนี้ สำหรับลูกค้าประเภทนิติบุคคลนั้น บริษัทฯจะพิจารณาฐานะการเงิน
ผู้ถือหุ้น ผู้บริหาร ตลอดจนผลประกอบการของนิติบุคคลนั้นๆ

ขั้นตอนการเปิดบัญชีซื้อขายหลักทรัพย์

(1) บัญชีซื้อขายหลักทรัพย์ด้วยเงินสด

1.  ในกรณีที่ลูกค้าขอเปิดบัญชีกับบริษัทฯ
    เจ้าหน้าที่การตลาดจะขอข้อมูลและเอกสารหลักฐานจากลูกค้า
    เพื่อให้ทราบถึงวัตถุประสงค์ในการลงทุน
    ความรู้ความเข้าใจและประสบการณ์เกี่ยวกับการลงทุนในหลักทรัพย์ ฐานะการเงิน
    และความสามารถในการชำระหนี้ของลูกค้า เอกสารและหลักฐานที่ต้องยื่นให้บริษัทฯได้แก่
    สำเนาบัตรประจำตัวประชาชน สำเนาทะเบียนบ้าน
    สำเนาหนังสือรับรองการจดทะเบียนบริษัทฯ (กรณีนิติบุคคล) สำเนาใบอนุญาตประกอบกิจการ
    (กรณีธุรกิจเฉพาะ) ตัวอย่างลายมือชื่อลูกค้า(หรือผู้มีอำนาจลงนาม) สำเนาสมุดฝากเงิน
    หลักฐานสินทรัพย์อื่นๆ
    สำเนางบดุลและงบกำไรขาดทุนที่ได้รับการตรวจสอบโดยผู้ตรวจสอบบัญชีย้อนหลัง 2 ปี
    (กรณีนิติบุคคล) พร้อมทั้ง ให้ลูกค้าลงนามในคำขอเปิดบัญชี และสัญญาต่าง ๆ จนครบถ้วน
    โดยเจ้าหน้าที่การตลาดจะให้ความเห็นโดยพิจารณาจากข้อมูล เอกสาร ดังกล่าวประกอบ
    แล้วจึงส่งให้เจ้าหน้าที่วิเคราะห์วงเงินการซื้อหลักทรัพย์

  1.2 เจ้าหน้าที่วิเคราะห์วงเงินการซื้อหลักทรัพย์จะตรวจสอบประวัติลูกค้า
  และคำนวณวงเงินตามเกณฑ์การพิจารณาวงเงินของบริษัทฯ โดยพิจารณาจากฐานะทางการเงิน
  และความสามารถในการชำระหนี้
  ตลอดจนประวัติการชำระเงินที่ผ่านมาของลูกค้าแต่ละรายเป็นเกณฑ์

  1.3 ตั้งแต่วันที่ 1 มกราคม 2550 เป็นต้นมา เมื่อเปิดบัญชีใหม่
  บริษัทฯจะดำเนินการสอบถามข้อมูลของลูกค้าเพิ่มเติม ตามแนวนโยบาย “Know Your
  Clients” ของสำนักงานป้องกันและปราบปรามการฟอกเงิน

  1.4 เจ้าหน้าที่วิเคราะห์วงเงินการซื้อหลักทรัพย์จะเสนอความเห็นต่อผู้บังคับบัญชาตามลำดับชั้น
  เพื่อพิจารณาอนุมัติ

(2) บัญชีเงินให้กู้ยืมเพื่อซื้อหลักทรัพย์ในระบบเครดิตบาลานซ์

ขั้นตอนการเปิดบัญชีเงินให้กู้ยืมเพื่อซื้อหลักทรัพย์ระบบเครดิตบาลานซ์ (Credit Balance)
มีหลักเกณฑ์การพิจารณาและอนุมัติวงเงินตามขั้นตอนเช่นเดียวกับบัญชีเงินสด
โดยบริษัทฯจะพิจารณาเป็นวงเงินรวมกับบัญชีเงินสดด้วย
ซึ่งบริษัทฯจะกำหนดรายชื่อหลักทรัพย์ที่อนุญาตให้ซื้อขายในบัญชีระบบเครดิตบาลานซ์
โดยพิจารณาหลักทรัพย์ที่มีปัจจัยพื้นฐานดีและมีสภาพคล่องในการซื้อขาย
และบริษัทฯจะทำการทบทวนและปรับปรุงรายชื่อหลักทรัพย์ดังกล่าวตามความเหมาะสมอย่างน้อยเดือนละครั้ง
โดยจะประกาศให้ลูกค้าทราบเมื่อมีการเปลี่ยนแปลง ทั้งนี้
อัตราการให้กู้ยืมของแต่ละหลักทรัพย์จะไม่ต่ำกว่าอัตราที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
หรือตลาดหลักทรัพย์แห่งประเทศไทย

อำนาจการอนุมัติวงเงินซื้อขายหลักทรัพย์

การอนุมัติวงเงินซื้อขายหลักทรัพย์สำหรับบัญชีเงินสด
และบัญชีเงินกู้ยืมเพื่อซื้อหลักทรัพย์ในระบบเครดิตบาลานซ์
จะมีการแบ่งอำนาจอนุมัติตามลำดับชั้นของผู้มีอำนาจอนุมัติ โดยกระจายตั้งแต่หัวหน้าสายการตลาด
จนถึงกรรมการอำนวยการ
ซึ่งนโยบายการอนุมัติวงเงินจะถูกกำหนดจากคณะกรรมการย่อยบริหารความเสี่ยงในการให้วงเงินการซื้อขายหลักทรัพย์
ซึ่งอยู่ภายใต้แนวทางของคณะกรรมการบริหารความเสี่ยง

(ข) กิจการค้าหลักทรัพย์

  ฝ่ายค้าหลักทรัพย์และฝ่ายค้าตราสารหนี้มีหน้าที่คัดเลือกหุ้นทุนและหุ้นกู้ พร้อมทั้ง
  จัดสรรการลงทุนให้สอดคล้องกับนโยบายการลงทุนของบริษัทฯ
  โดยมีฝ่ายบริหารความเสี่ยงคอยดูแลการลงทุนและติดตามความเสี่ยงของฝ่ายงานดังกล่าว
  เพื่อควบคุมความเสี่ยงโดยรวมของบริษัทฯ

(ค) กิจการที่ปรึกษาการลงทุน

  บริษัทฯ
  ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ให้ประกอบธุรกิจที่ปรึกษาการลงทุน
  เมื่อวันที่ 6 มกราคม 2547 ทำให้บริษัทฯมีการให้บริการครบทุกรูปแบบ

(ง) กิจการที่ปรึกษาทางการเงินและการจัดจำหน่ายและรับประกันการจำหน่ายหลักทรัพย์

  บริษัทฯได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
  (ก.ล.ต.) ให้ประกอบธุรกรรมที่ปรึกษาทางการเงินตามขอบเขตที่สำนักงาน กลต. กำหนด
  ซึ่งครอบคลุมถึงการเป็นที่ปรึกษาทางการเงินอย่างครบวงจร
  ทั้งการระดมทุนโดยใช้ตราสารทางการเงินต่าง ๆ
  การเสนอขายหลักทรัพย์ให้กับประชาชนและการนำบริษัทเข้าจดทะเบียนในตลาดหลักทรัพย์ฯ
  การควบรวมกิจการ การประเมินมูลค่าหุ้น การจัดหาแหล่งเงินกู้ การปรับโครงสร้างหนี้
  และการให้คำปรึกษาทางการเงินด้านต่างๆ
  รวมถึงการให้บริการการจัดจำหน่ายและรับประกันการจำหน่ายหลักทรัพย์ให้แก่บริษัทต่าง ๆ
  ที่ประสงค์จะออกและเสนอขายหลักทรัพย์ทั้งตราสารหนี้ ตราสารทุน และตราสารกึ่งหนี้กึ่งทุน

  ในปี 2551 ตลาดหลักทรัพย์ฯมีความผันผวนสูง
  โดยมีผลกระทบจากภาวะวิกฤติทางเศรษฐกิจโลกและเศรษฐกิจประเทศสหรัฐอเมริกา
  ประกอบกับความเสี่ยงในด้านเสถียรภาพทางการเมืองภายในประเทศ
  ซึ่งก่อให้เกิดความไม่มั่นใจในการลงทุนของนักลงทุน
  ทำให้ดัชนีตลาดหลักทรัพย์ฯลดลงอย่างรวดเร็ว ส่งผลให้บริษัทต่างๆ
  ชะลอแผนในการเข้าจดทะเบียนในตลาดหลักทรัพย์ฯ
  ทำให้จำนวนบริษัทที่เข้าจดทะเบียนในตลาดหลักทรัพย์ฯโดยรวมมีจำนวนต่ำกว่าเป้าหมาย
  อย่างไรก็ตาม ในไตรมาสที่ 4 ของปี 2551
  ตลาดหลักทรัพย์แห่งประเทศไทยได้มีการออกมาตรการขยายเวลาเพื่อให้สิทธิทางภาษีสำหรับบริษัทที่แสดงความจำนงในการเข้าจดทะเบียนในตลาดหลักทรัพย์ฯภายในปี
  2552 ทำให้บริษัทต่าง ๆ ให้ความสนใจยื่นแบบคำขอเข้าจดทะเบียนในตลาดหลักทรัพย์ฯ ภายในปี
  2552 ในช่วงปลายไตรมาสที่ 4 ของปี 2551 ที่ผ่านมา

  สำหรับผลการดำเนินงานของฝ่ายวาณิชธนกิจในปี 2551 ที่ผ่านมา บริษัทฯได้เป็นผู้ร่วมจัดการ
  การจัดจำหน่ายและรับประกันการจำหน่ายหุ้นต่อประชาชนจำนวน 1 บริษัท
  และเข้าร่วมเป็นผู้จัดจำหน่ายและรับประกันการจำหน่ายหุ้นต่อประชาชนอีกจำนวน 5 บริษัท
  รวมทั้งทำหน้าที่เป็นที่ปรึกษาทางการเงินในการนำบริษัทเข้าจดทะเบียนในตลาดหลักทรัพย์ฯให้ลูกค้ารวม
  6 บริษัท โดยในปี 2551 ได้มีการยื่นแบบคำขออนุญาตเสนอขายหุ้นต่อสำนักงาน ก.ล.ต.
  และได้รับการอนุมัติเป็นที่เรียบร้อยจำนวน 1 บริษัท นอกจากนี้
  บริษัทฯประสบความสำเร็จในการเพิ่มแหล่งรายได้
  โดยได้รับการแต่งตั้งให้เป็นที่ปรึกษาทางการเงินในด้านอื่นๆ
  นอกเหนือจากการเป็นที่ปรึกษาทางการเงินในการนำหุ้นเข้าจดทะเบียนในตลาดหลักทรัพย์ฯ
  จำนวน 7 บริษัท อาทิเช่น การเป็นที่ปรึกษาทางการเงินในการหาผู้ร่วมทุน การซื้อขายกิจการ
  การประเมินมูลค่ากิจการ การศึกษาความเป็นได้ของโครงการ เป็นต้น

  ด้วยศักยภาพและประสบการณ์ของกลุ่มบริษัทฯ
  ทั้งด้านวิศวกรรมทางการเงินในการออกตราสารต่างๆ
  ได้หลายรูปแบบตามความเหมาะสมของลูกค้าและนักลงทุน
  และการมีเครือข่ายทางการเงินระหว่างประเทศ ฝ่ายวาณิชธนกิจของบริษัทฯ
  จึงเป็นที่ยอมรับว่าเป็นทีมงานที่ให้บริการแก่ลูกค้าได้อย่างครบวงจร
  ทั้งตลาดทุนในประเทศและต่างประเทศ

(จ) กิจการยืมและให้ยืมหลักทรัพย์

  กระทรวงการคลังอนุญาตให้บริษัทฯสามารถให้บริการธุรกรรมการยืมและให้ยืมหลักทรัพย์ เมื่อวันที่
  26 กุมภาพันธ์ 2542
  บริษัทฯเป็นบริษัทหลักทรัพย์แห่งแรกที่ให้บริการธุรกรรมการยืมและให้ยืมหลักทรัพย์
  ทั้งในฐานะตัวการ (Principal) และในฐานะนายหน้าหรือตัวแทน (Agent)
  กับลูกค้าทุกประเภท ซึ่งแบ่งออกเป็น 1. ผู้ให้ยืมประเภทสถาบัน 2. ผู้ยืมประเภทสถาบัน 3.
  ผู้ให้ยืมประเภทรายย่อย และ 4. ผู้ยืมประเภทรายย่อย โดยการให้บริการประเภทนี้
  จะช่วยเพิ่มสภาพคล่องและสร้างเสถียรภาพของราคาให้กับตลาดหลักทรัพย์ฯของประเทศไทย
  ซึ่งจะเป็นประโยชน์สูงสุดกับทุกฝ่ายและยังช่วยพัฒนาตลาดทุนไทยอีกทางหนึ่งด้วย

  เนื่องจากในปี 2551 ที่ผ่านมา การซื้อขายหลักทรัพย์ในตลาดหลักทรัพย์ฯค่อนข้างผันผวน
  ทำให้ธุรกรรมการยืมและให้ยืมหลักทรัพย์ได้รับความนิยมเพิ่มมากขึ้น
  โดยคณะกรรมการกำกับหลักทรัพย์และตลาดหลักทรัพย์ (ก.ล.ต.)
  ได้ประกาศผ่อนคลายกฎเกณฑ์เพิ่มเติม เช่น
  แก้ไขนิยามลูกค้าสถาบันให้เหมือนกับสถาบันตามพระราชบัญญัติสัญญาซื้อขายล่วงหน้า พ.ศ. 2546
  อนุญาตให้ขายชอร์ตผ่านบัญชีเงินสด อนุญาตให้ยืมหุ้นเพื่อการอื่นนอกจากเพื่อขายชอร์ต
  สามารถยืมหลักทรัพย์ต่างประเทศ เพิ่มประเภทหลักประกัน เช่น
  เงินสดทุกสกุลนอกเหนือจากเงินสดสกุลบาทและเงินสดสกุลดอลลาร์สหรัฐอเมริกา หน่วยลงทุน
  และตั๋วสัญญาใช้เงิน ทำให้บริษัทฯให้บริการยืมและให้ยืมหลักทรัพย์มูลค่าธุรกรรมสะสมทั้งปีรวมกว่า
  15,000 ล้านบาท และในปี 2552
  บริษัทฯมีแผนที่จะขยายและปรับปรุงธุรกรรมการยืมและให้ยืมหลักทรัพย์ ดังนี้

  1. พัฒนาระบบยืมและให้ยืมหลักทรัพย์ เพื่อรองรับกฎเกณฑ์ ก.ล.ต. ที่ผ่อนคลายมากขึ้น อาทิเช่น
  เพิ่มประเภทหลักประกันที่เป็นเงินสดทุกสกุลนอกเหนือจากเงินสดสกุลบาทและเงินสดสกุลดอลลาร์สหรัฐอเมริกา
  เพิ่มประเภทหลักประกันเป็นหลักทรัพย์ที่จดทะเบียนในตลาดหลักทรัพย์ฯ เป็นต้น
  เพื่อรองรับรูปแบบการยืมและให้ยืมหลักทรัพย์ที่จะมีความหลากหลาย สะดวกรวดเร็ว
  และลดต้นทุนของธุรกรรม เพื่อให้ตรงกับความต้องการของลูกค้ามากยิ่งขึ้น

  2. บริษัทฯมีแผนที่จะขยายฐานการให้บริการแก่นักลงทุนสถาบันต่างประเทศ
  ที่มีแนวโน้มสนใจจะยืมและให้ยืมหุ้นไทยมากขึ้น

(ฉ) กิจการนายทะเบียนหลักทรัพย์

  บริษัทฯ ได้รับอนุญาตให้ประกอบธุรกิจการเป็นนายทะเบียนในวันที่ 14 มิถุนายน 2537
  ซึ่งบริษัทฯถือใบอนุญาตนายทะเบียนหลักทรัพย์ไว้เพื่อรองรับการให้บริการนายทะเบียนสำหรับธุรกรรมอนุพันธ์ของบริษัทฯในอนาคต

(ช) กิจการตัวแทนสนับสนุนขายหรือรับซื้อคืนหน่วยลงทุน

  ฝ่ายค้าตราสารหนี้ของบริษัทฯได้รับการแต่งตั้งเป็นตัวแทนสนับสนุนการซื้อขายหน่วยลงทุน
  ให้กับบริษัทจัดการกองทุนรวมหลายแห่งดังต่อไปนี้
  โดยลูกค้าจะได้รับคำแนะนำในการลงทุนอย่างเหมาะสมตามผลตอบแทนและความเสี่ยงที่ลูกค้ายอมรับได้

+--------------------------------------+-------------------------------+
| -   บลจ. วรรณ จำกัด                   | -   บลจ. อยุธยา จำกัด           |
+--------------------------------------+-------------------------------+
| -   บลจ. กรุงไทย จำกัด (มหาชน)         | -   บลจ. บีที จำกัด              |
+--------------------------------------+-------------------------------+
| -   บลจ. ไทยพาณิชย์ จำกัด               | -   บลจ. ฟินันซ่า จำกัด           |
+--------------------------------------+-------------------------------+
| -   บลจ. ไอเอ็นจี (ประเทศไทย) จำกัด     | -   บลจ. ฟิลลิป จำกัด            |
+--------------------------------------+-------------------------------+
| -   บลจ. ทหารไทย จำกัด                | -   บลจ. นครหลวงไทย จำกัด      |
+--------------------------------------+-------------------------------+
| -   บลจ. อเบอร์ดีน จำกัด                | -   บลจ. ซีมิโก้ จำกัด            |
+--------------------------------------+-------------------------------+
| -   บลจ. เอ็มเอฟซี จำกัด (มหาชน)        | -   บลจ. ธนชาต จำกัด           |
+--------------------------------------+-------------------------------+
| -   บลจ. กสิกรไทย จำกัด                | -   บลจ. ทิสโก้ จำกัด            |
+--------------------------------------+-------------------------------+
| -   บลจ. พรีมาเวสท์ จำกัด               | -   บลจ. ยูโอบี (ไทย) จำกัด      |
+--------------------------------------+-------------------------------+
| -   บลจ. แอสเซท พลัส จำกัด             |                               |
+--------------------------------------+-------------------------------+

(ซ) กิจการตัวแทนซื้อขายสัญญาซื้อขายล่วงหน้า

  บริษัทฯได้รับใบอนุญาตเพื่อประกอบกิจการตัวแทนซื้อขายสัญญาซื้อขายล่วงหน้าจากสำนักงานคณะกรรม
  การกำกับหลักทรัพย์และตลาดหลักทรัพย์
  รวมทั้งได้เข้าเป็นสมาชิกประเภทตัวแทนซื้อขายสัญญาซื้อขายล่วงหน้ากับบริษัท ตลาดอนุพันธ์
  (ประเทศไทย) จำกัด (มหาชน) และบริษัท สำนักหักบัญชี (ประเทศไทย) จำกัด
  โดยสัญญาซื้อขายล่วงหน้าได้เริ่มเปิดทำการซื้อขายวันแรก ในวันที่ 28 เมษายน 2549

  บริษัทฯได้รับรางวัล Best House of the Year 2006
  ซึ่งเป็นรางวัลสำหรับบริษัทสมาชิกที่มีผลงานโดดเด่นด้านอนุพันธ์และได้รับความพึงพอใจสูงสุดจากผู้ที่เกี่ยวข้อง
  และได้รับรางวัล Most Active House 2006
  ซึ่งเป็นรางวัลสำหรับบริษัทสมาชิกที่มีผลงานดีเด่นด้านปริมาณการซื้อขายสัญญาซื้อขายล่วงหน้า
  ในงานประกาศผลรางวัล TFEX Best Awards 2006

  ในปัจจุบัน บริษัทฯ มีการให้บริการซื้อขายตราสารอนุพันธ์ 4 ประเภท คือ

  - ฟิวเจอร์สของดัชนี SET50 (SET50 Index Futures)

-   ออปชั่นของดัชนี SET50 (SET50 Index Options)

-   ฟิวเจอร์สที่อ้างอิงกับหุ้นสามัญ (Stock Futures) และ

-   ฟิวเจอร์สที่อ้างอิงกับทองคำ (Gold Futures)

  ทั้งนี้ บริษัทฯมีการซื้อขายสัญญาซื้อขายล่วงหน้าของบริษัทฯเองด้วย
  และได้รับการแต่งตั้งให้เป็นผู้ดูแลสภาพคล่องในสัญญา SET50 Index Futures, SET50
  Index Options, และ Single Stock Futures เพื่อเพิ่มสภาพคล่องให้ตลาดอนุพันธ์อีกด้วย
  โดยในปี 2551 บริษัทฯมีปริมาณการซื้อขายอนุพันธ์สูงเป็นอันดับ 4 มีส่วนแบ่งตลาดร้อยละ 8.95

(ฌ) กิจการตราสารอนุพันธ์นอกตลาด

  บริษัทฯได้รับการยอมรับว่าเป็นผู้นำในการพัฒนานวัตกรรมทางการเงินใหม่ ๆ
  เพื่อเพิ่มทางเลือกในการลงทุนให้กับลูกค้าของบริษัทฯอยู่เสมอ
  บริษัทฯได้เตรียมความพร้อมเพื่อรองรับธุรกรรมอนุพันธ์มานานกว่า 10 ปี ทั้งนี้
  บริษัทฯได้รับการถ่ายทอดความรู้ เทคโนโลยี
  และระบบงานจากทางกลุ่มเคจีไอซึ่งเป็นผู้ถือหุ้นใหญ่ของบริษัทฯ โดยกลุ่มเคจีไอได้ส่งผู้ที่มีความรู้
  ความเชี่ยวชาญ ในธุรกรรมตราสารอนุพันธ์มาอบรมให้ความรู้แก่พนักงานของบริษัทฯ
  เพื่อให้มีความพร้อมในธุรกรรมใหม่นี้ ในขณะเดียวกัน
  บริษัทฯได้ส่งพนักงานไปศึกษาตลาดอนุพันธ์ของประเทศไต้หวันและฮ่องกง
  ซึ่งมีความซับซ้อนกว่าในประเทศไทยด้วย

  บริษัทฯใช้ระบบงานและโปรแกรมแบบเดียวกับที่ใช้ในประเทศไต้หวันและฮ่องกง
  ซึ่งโปรแกรมนี้ได้รับการยอมรับจากผู้ค้าอนุพันธ์ในประเทศที่พัฒนาแล้วหลายประเทศ
  จึงสามารถใช้งานในประเทศไทยได้อย่างมีประสิทธิภาพ
  โปรแกรมดังกล่าวช่วยป้องกันความเสี่ยงสำหรับการทำ Hedging
  ในธุรกรรมอนุพันธ์ของบริษัทฯได้เป็นอย่างดี
  บริษัทฯจึงมีความพร้อมอย่างสมบูรณ์ในการให้บริการตราสารอนุพันธ์แก่ลูกค้า ทั้งนี้
  บริษัทฯเน้นให้บริการแก่ลูกค้าสถาบันที่มีความรู้ความเข้าใจในเรื่องความเสี่ยงและผลตอบแทนจากอนุพันธ์เป็นอย่างดี
  โดยมีผลิตภัณฑ์ดังต่อไปนี้

  1. อนุพันธ์ตราสารทุนนอกตลาด

  อนุพันธ์ตราสารทุนนอกตลาด
  เป็นตราสารที่ออกแบบและปรับเปลี่ยนให้ตรงกับความต้องการของลูกค้า
  ลูกค้าอาจเลือกลงทุนในตราสารอนุพันธ์ประเภทนี้เพื่อวัตถุประสงค์ 2 ข้อ คือ ก) ลดความเสี่ยง
  และ ข) เพิ่มอัตราผลตอบแทนจากการลงทุน

  ปี 2551 อนุพันธ์ตราสารทุนนอกตลาดของบริษัทฯ มีมูลค่าธุรกรรมประมาณ 7,000 ล้านบาท
  โดยอนุพันธ์ตราสารทุนนอกตลาดที่บริษัทฯพร้อมให้บริการ ได้แก่

  1) ออปชั่นพื้นฐาน ได้แก่ คอลออปชั่น และ พุทออปชั่น

  2) ออปชั่นแบบผสม ได้แก่ คอลสเปรดออปชั่น พุทสเปรดออปชั่น แสตรงเกิล ฯลฯ

  3) ออปชั่นที่มีความซับซ้อน นอกจากออปชั่นพื้นฐานและออปชั่นแบบผสมแล้ว
  ปัจจุบันบริษัทฯได้ให้บริการตราสารอนุพันธ์ที่มีความซับซ้อนมากขึ้น เช่น เอเชี่ยนคอลสเปรดออปชั่น
  ดิจิตอลคอล ออปชั่น ออโต้รีเดมชั่นออปชั่น ฟอร์เวิร์ดสตาร์ทออปชั่น หิมาลายาออปชั่น ฯลฯ
  รวมทั้งบริษัทฯได้พัฒนาผลิตภัณฑ์ให้หลากหลายเพิ่มขึ้น
  เพื่อตอบสนองความต้องการของลูกค้าในด้านผลตอบแทนและความเสี่ยงที่เหมาะสมและยอมรับได้

  ปี 2551 บริษัทฯยังได้ร่วมกับธนาคารต่างประเทศที่มีชื่อเสียงดี
  ในฐานะพันธมิตรทางธุรกิจตราสารอนุพันธ์นอกตลาด เพื่อออกผลิตภัณฑ์ที่อ้างอิงสินค้า/ดัชนี
  ต่างประเทศ เช่น ฮ่องกง ญี่ปุ่น สิงคโปร์ ออสเตรเลีย สหรัฐ และยุโรป
  บริษัทฯได้มีการจัดอบรมสัมมนาให้ความรู้แก่ลูกค้าอย่างต่อเนื่อง
  เพื่อให้แน่ใจว่าลูกค้าของบริษัทฯมีความเข้าใจเกี่ยวกับการลงทุนในตราสารอนุพันธ์อย่างดี
  ก่อนลงทุนกับบริษัทฯ ซึ่งอนุพันธ์ตราสารทุนนอกตลาดนี้
  จะช่วยในการลดความเสี่ยงและเพิ่มอัตราผลตอบแทนจากการลงทุนให้กับลูกค้าได้

  2. Structured Products

  บริษัทฯได้เน้นพัฒนานวัตกรรมทางการเงินใหม่
  โดยการผสานอนุพันธ์ตราสารทุนนอกตลาดกับตราสารทางการเงิน
  เพื่อรองรับความต้องการของลูกค้าที่ต้องการลงทุนทั้งในตลาดทุนและตลาดเงิน
  ซึ่งลูกค้าของบริษัทฯ ได้แก่
  ลูกค้าประเภทสถาบันและกองทุนส่วนบุคคลที่มีความรู้ความเข้าใจในอนุพันธ์เป็นอย่างดี โดย
  Structured Products ที่บริษัทฯนำเสนอได้แก่ Equity Linked Note

  Equity Linked Note (ELN)
  เป็นผลิตภัณฑ์ที่เหมาะสมกับลูกค้าที่ต้องการลงทุนในตราสารทางการเงินระยะสั้นที่ให้ผลตอบแทนสูง
  และสามารถรับความเสี่ยงจากการลงทุนในหลักทรัพย์ได้ ปัจจุบันบริษัทฯได้เสนอขาย ELN
  หลากหลายรูปแบบ มีอายุไม่เกิน 270 วัน และผลตอบแทนขึ้นอยู่กับราคาของหุ้นรายตัวรวมทั้ง
  TDEX หรือกลุ่มหลักทรัพย์ หรือดัชนีหลักทรัพย์ในตลาดหลักทรัพย์แห่งประเทศไทย
  ซึ่งมีปัจจัยพื้นฐานดีและมีสภาพคล่องในการซื้อขายสูง ตัวอย่างของ ELN ที่บริษัทฯเสนอขายเช่น
  ELN-Vanilla, ELN-Buffer, ELN-Up&Out, ELN-4U, และ ELN-D&G ในปี 2551
  บริษัทฯได้เสนอขาย ELN เพิ่มอีก 3 แบบ คือ ELN-StepUp, ELN-KO, และ
  ELN-Accumulator

กองทุนอิควิตี้ อีทีเอฟ

  บริษัทหลักทรัพย์ เคจีไอ (ประเทศไทย) จำกัด (มหาชน)
  ร่วมกับบริษัทหลักทรัพย์จัดการกองทุนรวม วรรณ จำกัด
  และบริษัทหลักทรัพย์ชั้นนำทั้งในและต่างประเทศอีก 4 แห่ง
  รวมทั้งที่ปรึกษาผู้เชี่ยวชาญการลงทุนจากต่างประเทศ
  ได้รับการคัดเลือกให้เป็นผู้จัดตั้งและบริหารจัดการกองทุนอิควิตี้อีทีเอฟกองแรกของไทย
  ในชื่อกองทุนเปิดไทยเด็กซ์เซ็ท 50 อีทีเอฟ หรือ TDEX บริษัทฯทำหน้าที่เป็นผู้ดูแลสภาพคล่อง
  (Market Maker: MM) ในการซื้อขาย TDEX ในตลาดรอง และเป็นผู้ร่วมค้าหน่วยลงทุน
  (Participating Dealer: PD) ในการเพิ่มและไถ่ถอน TDEX ในตลาดแรก

  ช่วงการเสนอขายหลักทรัพย์ ในระหว่างวันที่ 21 – 29 สิงหาคม 2550 TDEX มีขนาดกองทุน
  (Asset Under Management: AUM) เริ่มต้นที่ 1,011 ล้านบาท หรือจำนวน 178 ล้านหน่วย
  โดยสิ้นปี 2551 ขนาดกองทุนได้เพิ่มเป็น 2,133 ล้านบาท หรือเพิ่มขึ้นกว่าร้อยละ 110
  และจำนวนหน่วยเพิ่มเป็น 654 ล้านหน่วย หรือเพิ่มขึ้นกว่าร้อยละ 267 และ TDEX
  เคยแตะระดับสูงสุดเกือบ 4,000 ล้านบาทในเดือนมิถุนายน 2551
  มูลค่าการซื้อขายเฉลี่ยต่อวันราว 100 ล้านบาท ซึ่ง TDEX
  ประสบความสำเร็จเกินกว่าที่บริษัทฯตั้งเป้าไว้เมื่อปี 2551

  ในปี 2552 บริษัทฯคาดว่าขนาดกองทุนจะเพิ่มขึ้นเป็น 4,000 ล้านบาท
  และบริษัทฯเชื่อมั่นว่าจะเป็นไปตามเป้าหมายที่วางไว้ เนื่องจากมั่นใจในศักยภาพของทีมงาน
  และการได้รับความนิยมของ TDEX ที่เพิ่มขึ้นตลอดมา

(2) การตลาดและภาวะการแข่งขัน

ภาพรวมตลาดหลักทรัพย์ในปี 2551

ปี 2551 ที่ผ่านมา ตลาดหุ้นไทยปรับตัวลงอย่างรุนแรง โดยดัชนีตลาดหลักทรัพย์ปรับลดลงร้อยละ
48.4 ซึ่งเป็นการปรับลงคิดเป็นร้อยละต่อปีที่มากที่สุดตั้งแต่ปี 2540
ช่วงที่ประเทศไทยเผชิญกับผลกระทบจากวิกฤติต้มยำกุ้ง
ทั้งนี้การแพร่กระจายของปัญหาในสถาบันการเงินของสหรัฐอเมริกา
ไปยังภาคเศรษฐกิจของประเทศหลักๆ
ทั่วโลกได้ส่งผลให้นักลงทุนต่างชาติขายเงินลงทุนในตลาดหุ้นไทยอย่างหนัก นอกจากนี้
ตลาดหุ้นไทยยังเผชิญปัญหาเฉพาะประเทศ กล่าวคือ
ความไม่แน่นอนทางการเมืองจากการชุมนุมของกลุ่มพันธมิตรประชาชนเพื่อประชาธิปไตย
รวมทั้งกลุ่มที่มีแนวคิดทางการเมืองตรงข้าม ได้แก่กลุ่มแนวร่วมประชาธิปไตยขับไล่เผด็จการแห่งชาติ
จนก่อให้เกิดเหตุกระทบกระทั่งหลายต่อหลายครั้ง
ขณะที่เหตุการณ์ปิดสนามบินดอนเมืองและสุวรรณภูมิในช่วงปลายปี 2551
ยิ่งซ้ำเติมในจิตวิทยาการลงทุนของนักลงทุนต่างชาติมากขึ้น

ในช่วงครึ่งแรกของปี 2551 ตลาดหุ้นไทยยังมีความแข็งแกร่งพอสมควร
เนื่องจากในเวลาดังกล่าวนักลงทุนทั่วโลกยังเชื่อว่าปัญหาสินเชื่อด้อยคุณภาพของสหรัฐฯ
จะอยู่ในวงจำกัด กล่าวคือเป็นปัญหาในวงแคบๆ
ระหว่างสถาบันการเงินและวาณิชธนกิจที่เกี่ยวข้องเท่านั้น นอกจากนี้ข้อมูลเศรษฐกิจของสหรัฐฯ
และประเทศหลักๆ ของโลกในช่วงเวลาดังกล่าวก็ยังไม่ชี้ถึงการแพร่กระจายของปัญหา
ทุนต่างชาติจึงยังกล้ารับความเสี่ยงและเข้ามาลงทุนในตลาดหุ้นเกิดใหม่อย่างต่อเนื่อง
นอกจากนี้ในช่วงครึ่งปีแรก
ดัชนีตลาดหลักทรัพย์ไทยยังมีจิตวิทยาที่ดีจากการเลือกตั้งทั่วไปในเดือนธันวาคม 2550 ซึ่งนายสมัคร
สุนทรเวช เข้าดำรงตำแหน่งนายกรัฐมนตรีคนที่ 25 ของไทย
และประการสุดท้ายที่ต้องกล่าวคือราคาสินค้าโภคภัณฑ์โดยเฉพาะน้ำมัน
ซึ่งปรับตัวขึ้นอย่างรุนแรงจนทำสถิติสูงสุดเป็นประวัติการณ์ที่ 145.3 เหรียญฯ/บาร์เรลล์ เมื่อวันที่ 3
กรกฎาคม 2551
และส่งผลดีต่อหุ้นกลุ่มพลังงานซึ่งมีน้ำหนักสูงสุดในการคำนวณดัชนีตลาดหลักทรัพย์ไทย ทั้งนี้ ณ วันที่
30 มิถุนายน 2551 (สิ้นไตรมาสสอง) ดัชนีตลาดหลักทรัพย์ไทยยังปิดที่ระดับ 768.59 จุด
ลดลงเพียงร้อยละ 10.4 จากระดับปิดของปี 2550 ที่ 858.10 จุด

อย่างไรก็ดี สถานการณ์ตลาดทุนโลกทรุดอย่างรวดเร็วในไตรมาสที่สาม
หลังจากเริ่มมีสัญญาณว่าสถาบันการเงินยักษ์ใหญ่ของโลกทั้งในสหรัฐฯ และยุโรป
ประสบปัญหาหนักด้านสภาพคล่อง ตลาดสินเชื่อของโลกอยู่ในภาวะตึงตัวอย่างที่ไม่เคยประสบมาก่อน
ในที่สุดสถาบันการเงินที่มีประวัติยาวนานกว่าร้อยปีเช่นเลห์แมน บราเธอร์ ต้องประกาศล้มละลาย
ขณะที่บริษัทประกันรายยักษ์ของโลก เช่น เอไอจี ต้องขอรับความช่วยเหลือจากรัฐบาลสหรัฐฯ
ปัจจัยต่างๆ
เหล่านี้ส่งผลให้นักลงทุนต่างชาติมีความจำเป็นต้องขายเงินลงทุนจากตลาดหุ้นทั่วโลกเพื่อรักษาสภาพคล่องและลดความเสี่ยง
ดัชนีตลาดหลักทรัพย์ไทยจึงลดลงอย่างรวดเร็ว และทำจุดต่ำสุดของปี 2551 ที่ 384.15 จุด ณ วันที่
29 ตุลาคม 2551

นอกจากปัญหาเศรษฐกิจและการเงินโลกแล้ว
การทวีความรุนแรงขึ้นของการชุมนุมต่อต้านรัฐบาลของนายสมัคร สุนทรเวช และของนายสมชาย
วงศ์สวัสดิ์ ได้นำไปสู่การประกาศพระราชกำหนดสถานการณ์ฉุกเฉินถึงสองครั้งในปี 2551
นอกจากนี้ในช่วงปลายเดือนพฤศจิกายน 2551 การปิดล้อมสนามบินดอนเมืองและสุวรรณภูมิ
ของกลุ่มพันธมิตรประชาชนเพื่อประชาธิปไตย ได้ส่งผลให้สภาวะการลงทุนแย่ลงไปอีก อย่างไรก็ตาม
หลังจากที่ศาลรัฐธรรมนูญมีคำสั่งยุบพรรคพลังประชาชน ส่งผลให้นายสมชาย วงศ์สวัสดิ์
พ้นจากตำแหน่งนายกฯ และมีการเปลี่ยนขั้วรัฐบาลมาเป็นการนำโดยพรรคประชาธิปัตย์
ความตึงเครียดทางการเมืองก็ลดน้อยลง

ส่วนปัจจัยด้านเศรษฐกิจนั้น พบว่าข้อมูลเศรษฐกิจสำหรับสามไตรมาสแรกของปี 2551
ยังไม่ได้ตอบสนองต่อการชะลอแรงของเศรษฐกิจโลก
เนื่องจากยอดส่งออกของประเทศไทยก็ยังเติบโตแข็งแกร่ง จากคำสั่งซื้อที่ยังคงค้างอยู่
รวมทั้งแรงสนับสนุนจากราคาสินค้าเกษตรในตลาดโลกซึ่งทรงตัวสูง โดยจีดีพีของไทยในไตรมาส
1/2551, 2/2551 และ 3/2551 เติบโตร้อยละ 6.0, 5.3 และ 4.0 ตามลำดับ อย่างไรก็ดี
เป็นที่คาดกันอย่างกว้างขวางว่าจีดีพีของไทยในไตรมาส 4/2551 จะเติบโตใกล้ร้อยละศูนย์
ส่วนในปี 2552 การเติบโตน่าจะอยู่ในระดับต่ำ ช่วงร้อยละ 0-2

ในปี 2551 มูลค่าการซื้อขายเฉลี่ยของตลาดหุ้นไทย (เฉพาะ SET) อยู่ที่ 1.59 หมื่นล้านบาท
ลดลงร้อยละ 8.6 จากระดับ 1.74 หมื่นล้านบาทในปี 2550 จากปัจจัยลบต่างๆ ดังกล่าวข้างต้น
ทำให้นักลงทุนต่างชาติมียอดขายสุทธิในตลาดหุ้นไทยสูงถึง 1.62 แสนล้านบาท
ส่วนมูลค่าหลักทรัพย์โดยรวมตามราคาตลาด (Market Capitalization) อยู่ที่ 3.57
ล้านล้านบาท ลดลงร้อยละ 46.2 จากระดับ 6.64 ล้านล้านบาท ณ สิ้นปี 2550

ตลาดหลักทรัพย์แห่งประเทศไทย

+-------------------------+---------+-------+-------+-------+-------+
|                         | 2547    | 2548  | 2549  | 2550  | 2551  |
+-------------------------+---------+-------+-------+-------+-------+
| มูลค่าการซื้อขายรวม         | 5,      | 4,03  | 3,97  | 4,27  | 3,98  |
| (ล้านบาท)*               | 035,816 | 1,240 | 4,561 | 1,820 | 1,230 |
+-------------------------+---------+-------+-------+-------+-------+
| มูลค่าการซื้อขายรายวันเฉลี่ย   | 20,388  | 1     | 1     | 1     | 1     |
| (ล้านบาท)*               |         | 6,454 | 6,394 | 7,436 | 6,118 |
+-------------------------+---------+-------+-------+-------+-------+
| มูลค่าตลาดรวม (ล้านบาท)    | 4,      | 5,10  | 5,07  | 6,63  | 3,56  |
|                         | 521,894 | 5,113 | 8,705 | 6,069 | 8,223 |
+-------------------------+---------+-------+-------+-------+-------+
| ดัชนีตลาดหลักทรัพย์ (สิ้นปี)    | 668.1   | 713.7 | 679.8 | 858.1 | 450.0 |
+-------------------------+---------+-------+-------+-------+-------+
| อัตราผลตอบแทนจากเงินปันผล  | 2.75    | 3.37  | 4.23  | 3.31  | 6.57  |
| (%)                     |         |       |       |       |       |
+-------------------------+---------+-------+-------+-------+-------+
| อัตราส่วนราคาต่อกำไรต่อหุ้น   | 9.4     | 9.4   | 8.1   | 12.6  | 7.01  |
|                         |         |       |       |       |       |
| (P/E ratio (เท่า))       |         |       |       |       |       |
+-------------------------+---------+-------+-------+-------+-------+
| อัตราส่วนราคาต่อมูลค่าตามบัญชี | 2.0     | 1.91  | 1.65  | 2.0   | 0.98  |
|                         |         |       |       |       |       |
| (P/BV ratio (เท่า))      |         |       |       |       |       |
+-------------------------+---------+-------+-------+-------+-------+
| จำนวนบริษัทจดทะเบียน       | 439     | 468   | 476   | 475   | 476   |
+-------------------------+---------+-------+-------+-------+-------+

หมายเหตุ * ปี 2547 - 2548 ไม่รวมมูลค่าการซื้อขายของตลาดหลักทรัพย์ใหม่

ปี 2549 - 2551 มูลค่าการซื้อขายของตลาดหลักทรัพย์ฯ และตลาดหลักทรัพย์ใหม่

ด้านหลักทรัพย์จดทะเบียนใหม่ ระหว่างปี 2551 มีจำนวนเพียง 11 บริษัท (รวมทั้งตลาดหลักทรัพย์ฯ
และตลาดหลักทรัพย์ใหม่) โดยเป็นที่น่าสังเกตว่าทั้ง 11
บริษัทที่เข้าจดทะเบียนนั้นอยู่ในช่วงครึ่งแรกของปี 2551
และเมื่อเข้าสู่ครึ่งหลังของปีซึ่งตลาดหุ้นเข้าสู่ภาวะขาลงอย่างเต็มตัว
ก็ไม่มีหลักทรัพย์จดทะเบียนใหม่แม้แต่ตัวเดียว

หลักทรัพย์จดทะเบียนใหม่ ในปี 2551 (เรียงลำดับตามวันที่เริ่มซื้อขาย)

  ------------------- ------------------- --------------------------------
  ชื่อหลักทรัพย์           วันเริ่มซื้อขาย          มูลค่าการเสนอขาย (ล้านบาท)

  DIMET               21 มกราคม 2551      40

  LHK                 24 มกราคม 2551      221

  CRANE               13 กุมภาพันธ์ 2551     280

  BSM                 14 กุมภาพันธ์ 2551     55

  ESSO                6 พฤษภาคม 2551      9,304

  SABINA              15 พฤษภาคม 2551     336

  TTW                 22 พฤษภาคม 2551     4,200

  PM                  27 พฤษภาคม 2551     667

  AS                  29 พฤษภาคม 2551     900

  SGP                 3 มิถุนายน 2551       2,240

  SYNEX               16 มิถุนายน 2551      522
  ------------------- ------------------- --------------------------------

ภาวะการแข่งขันในธุรกิจหลักทรัพย์

เมื่อวิเคราะห์ถึงการแข่งขันในธุรกิจหลักทรัพย์ปี 2551
พบว่ากลุ่มที่มีความได้เปรียบยังเป็นบริษัทหลักทรัพย์ต่างชาติ
หรือบริษัทหลักทรัพย์ไทยที่มีพันธมิตรทางธุรกิจ/หรือทางงานวิจัยเป็นต่างชาติ
ที่เป็นเช่นนี้เนื่องจากนักลงทุนต่างชาติมีบทบาทอย่างมากต่อการกำหนดทิศทางของตลาดหุ้นไทยในปี
2551 ผ่านการปรับพอร์ตขายหุ้นอย่างรุนแรง
ซึ่งแน่นอนว่าคำสั่งขายหุ้นส่วนใหญ่ย่อมไปยังบริษัทหลักทรัพย์ต่างชาติหรือบริษัทหลักทรัพย์ที่มีความเกี่ยวข้องกับต่างชาติในรูปแบบดังกล่าวข้างต้น
ในส่วนของส่วนแบ่งการตลาดของบริษัทหลักทรัพย์ 10 อันดับแรก ลดลงจาก ร้อยละ 49.3 ในปี
2550 เป็น ร้อยละ 48.7 ในปี 2551

บริษัทหลักทรัพย์ที่มีส่วนแบ่งการตลาดสูงสุด 10 อันดับแรก (ตัวเลขทั้งปี 2551)

  ------- ------------------------------------ -------------- ---------------
  ลำดับ    บริษัท                                 ชื่อย่อ           ส่วนแบ่งการตลาด
                                                              (%)

  1       บริษัทหลักทรัพย์ กิมเอ็ง (ประเทศไทย) จำกัด   KEST           8.12
          (มหาชน)                                             

  2       บริษัทหลักทรัพย์ ภัทร จำกัด (มหาชน)         PHATRA         6.04

  3       บริษัทหลักทรัพย์ เอเซีย พลัส จำกัด (มหาชน)   ASP            5.39

  4       บริษัทหลักทรัพย์ เครดิต สวิส (ประเทศไทย)    CS             4.88
          จำกัด                                                

  5       บริษัทหลักทรัพย์ ซีมิโก้ จำกัด (มหาชน)        ZMICO          4.59

  6       บริษัทหลักทรัพย์ บีฟิท จำกัด (มหาชน)         BFITSEC        4.01

  7       บริษัทหลักทรัพย์ บัวหลวง จำกัด (มหาชน)      BLS            3.97

  8       บริษัทหลักทรัพย์ ธนชาต จำกัด (มหาชน)       TNS            3.97

  9       บริษัทหลักทรัพย์ ยูบีเอส (ประเทศไทย) จำกัด   UBS            3.92

  10      บริษัทหลักทรัพย์ กรุงศรีอยุธยา จำกัด          AYS            3.84

          รวมส่วนแบ่งการตลาดของบริษัทหลักทรัพย์ 10                   48.73
          อันดับแรก                                             

          อื่นๆ                                                 51.27

          รวม                                                 100.00
  ------- ------------------------------------ -------------- ---------------

แนวโน้มธุรกิจหลักทรัพย์และตลาดหลักทรัพย์ในปี 2552

ภาพรวมของดัชนีตลาดหลักทรัพย์ในช่วงครึ่งแรกของปี 2552 จะยังผันผวนสูงต่อไป
แม้ว่าประเทศไทยจะมีรัฐบาลใหม่และมีแรงกระเพื่อมทางการเมืองที่น้อยลง
ทั้งนี้เนื่องจากข้อมูลทางเศรษฐกิจในช่วงดังกล่าวน่าจะตกต่ำลงถึงขั้นภาวะเศรษฐกิจถดถอย
ส่งผลให้นักลงทุนไม่กลับเข้าซื้อหุ้นอย่างจริงจังแม้ว่าระดับของดัชนีตลาดหลักทรัพย์จะลดต่ำลงมากแล้วก็ตาม

สภาวะการลงทุนในตลาดหุ้นไทยน่าจะดีขึ้นในครึ่งหลังของปี
เนื่องจากมาตรการกระตุ้นเศรษฐกิจจากรัฐบาล ทั้งมาตรการภาคการคลังและการเงิน
กอปรกับภาวะเศรษฐกิจของสหรัฐอเมริกา และประเทศหลักๆ ของโลกที่น่าจะเริ่มฟื้นตัวอย่างช้า ๆ
ในช่วงดังกล่าว จะเริ่มส่งผลต่อเศรษฐกิจไทยอย่างเป็นรูปธรรม ทั้งนี้
เมื่อแนวโน้มเศรษฐกิจและผลประกอบการเริ่มผงกหัวขึ้นได้
ก็มีความเป็นไปได้สูงที่นักลงทุนทั้งต่างชาติและในประเทศจะหันมาให้ความสนใจกับตลาดหุ้นไทย
ซึ่งอันที่จริงมีความน่าสนใจมากในแง่ของระดับราคาของหลักทรัพย์
ซึ่งซื้อขายอยู่ใกล้เคียงกับช่วงเกิดวิกฤติเศรษฐกิจปี 2540

(3) การจัดหาผลิตภัณฑ์และบริการ

  (ก) แหล่งที่มาของเงินลงทุน

  ในกรณีที่บริษัทฯมีความต้องการเงินทุน บริษัทฯมีนโยบายที่จะหาแหล่งเงินทุนที่มีต้นทุนถูกที่สุด
  โดยบริษัทฯจะกระจายความเสี่ยงในเรื่องของแหล่งกู้ยืมเงินและระยะเวลาชำระคืน
  และจะไม่พึ่งพิงกับแหล่งเงินกู้ยืมแห่งใดแห่งหนึ่ง

  (ข) เงินกู้ด้อยสิทธิจากบริษัทย่อย

  บริษัทฯมีเงินกู้ด้อยสิทธิซึ่งกู้ยืมจากบริษัทย่อยในต่างประเทศจำนวน 1,700 ล้านบาท
  เงินกู้ยืมดังกล่าวเป็นเงินกู้ยืมสกุลเงินบาท ไม่มีดอกเบี้ยและไม่มีหลักประกัน
  โดยมีกำหนดจ่ายชำระเดิมในเดือนกันยายน 2552 อย่างไรก็ตาม ในระหว่างปี
  บริษัทฯและบริษัทย่อยได้ตกลงที่จะขยายกำหนดจ่ายชำระคืนเงินกู้เป็นวันที่ 21 มีนาคม 2553
  และเมื่อวันที่ 18 กุมภาพันธ์ 2552
  ที่ประชุมคณะกรรมการบริษัทฯมีมติอนุมัติขยายกำหนดการจ่ายชำระคืนเงินกู้ด้อยสิทธิจากบริษัทย่อย
  จากกำหนดจ่ายชำระเดิมในวันที่ 21 มีนาคม 2553 เป็นวันที่ 21 กันยายน 2553

  (ค) การดำรงเงินกองทุนสภาพคล่องสุทธิ

  สำนักงานคณะกรรมการกำกับหลักทรัพย์และตลาดหลักทรัพย์
  ได้กำหนดให้บริษัทหลักทรัพย์ต้องดำรงเงินกองทุนสภาพคล่องสุทธิ (NCR) ขั้นต่ำร้อยละ 7
  ของหนี้สินทั่วไป บริษัทฯได้ดำรงเงินกองทุนสภาพคล่องสุทธิมากกว่าเกณฑ์ที่สำนักงาน กลต.
  กำหนด โดย ณ วันที่ 31 ธันวาคม 2551 บริษัทฯ มีอัตราเงินกองทุนสภาพคล่องสุทธิ ร้อยละ
  425.64

  (ง) นโยบายการบริหารสภาพคล่อง

  บริษัทฯ มีการวิเคราะห์ความต้องการกระแสเงินสดทุกวัน
  โดยพยายามให้เกิดความเหมาะสมระหว่างแหล่งที่มาของเงินทุนและการลงทุนในเครื่องมือต่าง ๆ
  ของตลาดเงิน